
В навечерието на 8о-та годишнина от началото на Втората световна война издател- 
ството на Софийския университет Св. Климент Охридски с подкрепата на Полския 
институт в София отпечата антологията Полската поезия между двете световни 
войни. Съставителят Панайот Карагьозов, който е автор на предговора и на значи- 
телна част от преводите, е включил в книгата стихотворения и поеми от деветнаде- 
сет изтъкнати полски поети, както и пет от най-значимите литературни програми 
и манифести от периода. Подредбата на авторите е извършена на принципите на 
хронологията и принадлежността им към съответното художествено формирование, 
а границите между направленията са маркирани чрез фототипните факсимилета на 
корици на най-популярните през междувоенното двадесетилетие списания. 

В пространното въведение Карагьозов разглежда периода в контекста на ця- 
лостното развитие на полската литература и съвременната обществено-политическа 
обстановка, изтъквайки, че след Първата световна война релацията държавно 
състояние - тип литература отпада и колкото и парадоксално, толкова и законо- 
мерно на политико-административното унифициране се противопоставя невиж- 
дано по широтата му идейно-естетическо многообразие. Съставителят посочва, 
че най-лаконичната характеристика на междувоенния плурализъм е метафората на 


Юлиан Пшибош Въздухът е задушен от знамена! 

Карагьозов припомня, че след като писателите на позитивизма урбанизират 
прозата, поетите от междувоенното двадесетилетие превръщат града в централен 
топос на творчеството си. Маркирани са новите тематични кръгове и радикалната 
промяна в поетическия език, в който навлиза лексика от всекидневието, а поетите- 
футуристи дори игнорират правилата на синтаксиса, въвеждат множество неологи- 
зми и разлагат думата на морфеми. Показано е противопоставянето на миналото от 
страна на авангардистите и приемствеността в творбите на скамандритите. Посочено 
е, че поетическите поколения се различават не въз основа на възрастта на авторите, 
а според отношението им към природата и техниката, а също така и че в поезията 
младополският символ отстъпва място на междувоенната метафора, която за- 
едно с поантата, освен иманентно-литературните функции, реализира и законите 
на езиковата икономия. 

Според съставителя на антологията феноменална за периода е симбиозата 
между литературната периодика, литературните кабарета и формалните и нефор- 
мални писателски формирования. Проследени са възходящото развитие на полската 
преса от времето на първия полски вестник МегКитизг Ро!5К! и просвещенското спи- 
сание Мопіѓог до началото на двадесети век; кабаретната традиция, водеща началото 
си от Млада Полша; литературните програми от времето на спора между К. Броджин- 
ски и Ян Шнядецки за същността и бъдещето на романтизма; междувоенните мани- 
фести. Посочено е, че за пръв път в полската литературна история съревнованието 
е не само междуличностно, но и между отделните групировки, като лаконично са 
представени формированията на полските футуристи, на първия и втори авангард 
и на умерените реформатори около сп. Скамандър. 

За пръв път на български са преведени от Кристиян Янев и коментирани от 
Панайот Карагьозов футуристичните манифести (Манифест на футуристичната 
поезия от Бруно Яшенски и За делогизирането на поезията от Титус Чижевски), 
програмните статии на Тадеуш Пайпер в сп. Звротница (Отправна точка и Мета- 
фората на съвременността) и Уводните думи на сп. Скамандър. Карагьозов раз- 
глежда програмите на Пайпер в единство и смята, че ако към прословутата формула 
3-М се прибавят разсъжденията на Пайпер за метафората, формулата може да бъде 
трансформирана в 4-М (Міаѕѓо, Маза, Мазгупа, Меѓајога). 

Към най-краткия период в историята на полската литература съставителят 
причислява и младежите, дебютирали в навечерието и по време на Втората световна 
война, заключавайки: Мотор на междувоенното двадесетилетие стават поетите 
от „изгубеното поколение“, надгробната плоча на периода поставят поетите зре- 


лостници от „изтребеното поколение“. 

Наред с вече отпечатвани преводи от Л. Стаф, Б. Лешмян, Й. Либерт, Ю. Тувим, 
К. Вежински, М. Павликовска-Ясножевска, К. Илаковичувна, Вл. Броневски, Я. Иваш- 
кевич, Ал. Ват и К. И. Галчински, специално за антологията са преведени симптома- 
тични стихове и поеми от Бруно Яшенски, Станислав Млодоженец, Титус Чижевски, 
Тадеуш Пайпер, Юлиан Пшибош, Юзеф Чехович, Чеслав Милош и Кшищоф Камил 
Бачински. Особено интересни за българския читател са фигуративните стихове на 
Т. Чижевски (Химн на машината на моето тяло, Нощ-Ден, Хамлет в мазето), ха- 
рактерните за епохата урбанистични стихотворения на Пайпер (Утро, Улица, Град, 
С очи над града) и Пшибош (Сгради, Зазидани), както и сравнението на отношението 
към града в поезията на Т. Пайпер и Христо Смирненски. 

Не на последно място заслужава да се отбележи, че преводите са дело на широк 
поколенчески спектър преводачи, сред които се открояват както имената на класи- 
ците Дора Габе, Елисавета Багряна, Димитър Пантелеев, така и на младия полонист 
Кристиян Янев; също така всеки поет е представен с поне едно стихотворение на 
оригиналния полски език. 

Цялостното представяне на полската междувоенна поезия е значим фрагмент 
от рецептивния образ на славянските литератури в България. Инициирането и из- 
готвянето на изданието препотвърждава ключовата роля на Панайот Карагьозов за 
поддържането и постоянното обновяване на българо-полския междулитературен 


и междукултурен диалог. 

